MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om betingelserne for netadgang i forbindelse med grænseoverskridende elektricitetsudveksling

2001/0078 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om betingelserne for netadgang i forbindelse med grænseoverskridende elektricitetsudveksling

A. Baggrund

1. Den 13. marts 2001 forelagde Kommissionen et forslag til Europa-Parlamentets og Rådets forordning om betingelserne for netadgang i forbindelse med grænseoverskridende elektricitetsudveksling.

2. På sit plenarmøde den 13. marts 2002 godkendte Europa-Parlamentet med en række ændringer Kommissionens forslag til Europa-Parlamentets og Rådets forordning om betingelserne for netadgang i forbindelse med grænseoverskridende elektricitetsudveksling. Også Det Europæiske Økonomiske og Sociale Udvalg støtter forslaget. Regionsudvalget har endnu ikke udtalt sig om det.

3. Den 7. juni 2002 ændrede Kommissionen sit forslag og indsatte helt, delvist eller i princippet mange af de ændringsforslag, Europa-Parlamentet havde vedtaget ved førstebehandlingen.

4. Rådet vedtog i overensstemmelse med traktatens artikel 251 sin fælles holdning til forordningsforslaget den 3 februar 2003.

B. Formålet med Kommissionens forslag

Forslagets formål er at fremme den grænseoverskridende handel med elektricitet, som på nuværende tidspunkt - udtrykt i fysisk strøm - kun svarer til ca. 8% af den samlede elektricitetsproduktion. Det er et ret beskedent tal i forhold til andre økonomiske sektorer. Forslaget indfører en kompensationsordning, hvorefter transmissionsoperatører (TSO), som huser grænseoverskridende elektricitetsstrøm i deres net, skal have en kompensation, der finansieres ved hjælp af bidrag fra de TSO, som er ophav til denne strøm. Desuden indeholder det bestemmelser om harmonisering af de nationale takster for netadgang og tildeling af kapacitet på samkøringslinjerne (overbelastningsbehandling) for at sikre, at knap kapacitet fordeles efter markedsbaserede ordninger, så enhver form for forskelsbehandling undgås. Endelig fastsætter forslaget, at Kommissionen efter en udvalgsprocedure vedtager og ændrer de retningslinjer, hvori forordningens grundprincipper skal præciseres i nærmere enkeltheder.

C. Bemærkninger til Rådets fælles holdning

1. Kommissionen støtter Rådets fælles holdning, som blev vedtaget enstemmigt. De vigtigste dele af Kommissionens forslag er bibeholdt i den fælles holdning. Desuden går næsten alle de ændringer, Rådet har indført, ud på at styrke eller tydeliggøre Kommissionens forslag men ændrer ikke dets indhold.

2. Europa-Parlamentet vedtog ved sin første behandling 34 ændringsforslag til Kommissionens oprindelige forslag. Som følge af Europa-Parlamentets udtalelse foretog Kommissionen adskillige væsentlige ændringer af sit forslag. Af de 34 vedtagne ændringsforslag har Kommissionen accepteret 6 (ændringsforslag 1, 6, 8, 10, 12 og 14) i den af Parlamentet fremsatte form eller med en vis omskrivning. to ændringsforslag er blevet accepteret delvist (ændringsforslag 3 og 4) og 10 ændringsforslag er blevet accepteret i princippet (18, 21, 27-34).

3. Alle de af Europa-Parlamentets ændringsforslag, som Kommissionen har accepteret i sit ændrede forslag, indgår i den fælles holdning. Der er sket en vis tilpasning af de medtagne ændringsforslag, men det primære formål med Europa-Parlamentets ændringer er i alle tilfælde blevet fastholdt.

4. Forskelle mellem Kommissionens ændrede forslag og Rådets fælles holdning.

Betragtningerne

Betragtningerne er uændrede, bortset fra nogle tydeliggørende tilføjelser eller ændringer af ordlyden. Dog har Rådet tilføjet to betragtninger, hvoraf den ene drejer sig om betydningen af, at tredjelande opfylder forordningens bestemmelser (betragtning 7), og den anden (12) gør rede for grundprincippet i stedsbestemte signaler.

Artikel 1 - Anvendelsesområde

Rådet har foretaget en mindre ændring af beskrivelsen af indhold og anvendelsesområde og navnlig indføjet, at der skal tages hensyn til de nationale og regionale markeders særpræg.

Artikel 2 - Definitioner

Den fælles holdning gør definitionerne mere præcise uden at ændre deres indhold og indføjer endnu nogle få definitioner for at give teksten større klarhed. Desuden er definitionen på "grænseoverskridende strøm" blevet suppleret med en undtagelsesmulighed, hvis to eller flere medlemsstaters transmissionsnet indgår i en enkelt kontrolblok.

Artikel 3 - Kompensation mellem transmissionssystemoperatørerne

Bortset fra nogle tydeliggørende ændringer af ordlyden er der blevet foretaget to væsentlige ændringer i denne artikel:

- Medlemsstaterne kunne ikke gå ind for, at Kommissionen fastsætter størrelsen på de kompensationsbeløb, der skal betales mellem transmissionssystemoperatørerne, efter en rådgivende procedure. I stedet foreslår den fælles holdning en forskriftsprocedure.

- Den fælles holdning fastsætter, at de kompensationer for grænseoverskridende strøm, transmissionssystemoperatørerne skal have, skal beregnes på grundlag af omkostningerne ved den infrastruktur, der "benyttes" til grænseoverskridende strøm. Kommissionen havde foreslået "anlagt" til grænseoverskridende strøm.

Kommissionen anser disse ændringer for unødvendige, men kan i sidste indsans acceptere dem, da de ikke undergraver de pågældende bestemmelsers formål.

Artikel 4 - Afgifter for netadgang

Denne artikels bestemmelser er ikke blevet væsentligt ændret, bortset fra en vis hensigtsmæssig tydeliggørelse med hensyn til indførelse af stedsbestemte signaler ved afgifter for netadgang. Teksten gør det navnlig klart, at forordningen kun drejer sig om signaler "på europæisk plan", og at princippet med stedsbestemte signaler ikke forhindrer medlemsstaterne i at benytte forbrugerafgifter, som er ens i hele landet.

Artikel 5 - Oplysninger om kapaciteten på samkøringslinjerne

Denne artikels bestemmelser er uændrede, bortset fra nogle mindre ændringer af ordlyden.

Artikel 6 - Almindelige principper for behandling af overbelastning

Denne artikels bestemmelser er uændrede, bortset fra nogle mindre ændringer af ordlyden. Dog er artiklens stk. 7-9 blevet udtaget og indsat i en ny artikel 7.

Artikel 7 - Nye samkøringslinjer

Denne - nye - artikel afløser bestemmelserne i artikel 6, stk. 7-9 om bestemte samkøringslinjers fritagelse fra reglerne om anvendelse af overbelastningsindtægter i forordningens artikel 6, stk. 5.

Desuden er undtagelsens anvendelsesområde blevet udvidet til at omfatte bestemmelserne for tredjeparts adgang i det nye elektricitetsdirektiv.

Andre forskelle i forhold til Kommissionens ændrede forslag er:

- Undtagelsen gælder kun "nye" samkøringslinjer, der defineres som samkøringslinjer, der ikke er færdige ved forordningens ikrafttrædelse.

- I modsætning til Kommissionens ændrede forslag skal undtagelsen ikke nødvendigvis være tidsbegrænset.

- Betingelserne for, at der kan indrømmes undtagelse, er blevet udvidet og skærpet.

- Undtagelse kan gives for kun en del af den samlede kapacitet og kan også gælde en betydelig forøgelse af en eksisterende samkøringslinjes kapacitet.

- Den regel, at undtagelsen normalt kun gælder for jævnstrømslinjer er blevet gjort klarere, og betingelserne for deres anvendelse på vekselstrømslinjer er blevet nærmere angivet.

- Beslutningen om at gøre en undtagelse kan træffes af en enkelt af de pågældende myndighederne i samråd med myndighederne i de medlemsstater, som berøres af den pågældende samkøringslinje. I Kommissionens ændrede forslag skulle beslutningen træffes "i fællesskab" af de to berørte myndigheder.

Muligheden for undtagelse fra tredjepartsadgang er blevet indført af Rådet for at sikre investeringer i højrisikoprojekter, som ikke ville blive iværksat hvis en sådan undtagelse ikke blev gjort. For nogle større investeringers vedkommende hindrer den regulerede afkastningsgrad investorerne i at anbringe deres penge i projekter, hvor risikoen for, at de ikke bliver profitable, er meget stor.

Kommissionen mener, at de strenge, begrænsende betingelser, som Rådet har uddybet yderligere, og Kommissionens gennemgang af eventuelle fritalgesesbeslutninger er tilstrækkelig garanti til at sikre, at denne undtagelsesmulighed kun benyttes i tilfælde, hvor den er absolut nødvendig for at sikre en investering i det indre markeds og forsyningssikkerhedens interesse.

Artikel 8 - Retningslinjer

Denne artikels bestemmelser er ikke blevet væsentligt ændret, bortset fra nogle tydeliggørelser. Disse tydeliggørelser drejer sig først og fremmest om indførelsen af stedsbestemte signaler på europæisk plan som grundprincip i de nationale takstordninger for netadgang: retningslinjerne skal skabe en harmoniseret fremgangsmåde på dette punkt, men harmoniseringen må ikke forhindre medlemsstaterne i at benytte forbrugerafgifter, som er ens i hele landet. For det andet fremgår det nu klart, at retningslinjerne, når de vedtages for første gang, skal være vidtfavnende og omfatte såvel harmonisering af nationale takstordninger som de vigtigste elementer i den indbyrdes TSO-kompensationsordning.

Artikel 9 - Regulerende myndigheder

Denne artikels ordlyd er blevet ændret en smule, men uden ændring af indholdet. En forpligtelse til, at de regulerende myndigheder samarbejder med hinanden, er blevet indføjet.

Artikel 10 - Oplysninger og fortrolighed

Denne artikels bestemmelser er stort set uændrede, bortset fra nogle mindre ændringer af ordlyden. Den eneste ændring af indholdet drejer sig om Kommissionens ret til at hente nødvendige oplysninger direkte hos de pågældende virksomheder: Rådet mente, at Kommissionen kun skulle have denne ret, hvis den pågældende medlemsstat eller dens regulerende myndigheder ikke gav de ønskede oplysninger inden for den frist, Kommissionen havde sat. Desuden begrænser Rådet modtageren af en eventuel anmodning om oplysninger til "foretagender", hvor Kommissionens forslag også medtager "deres sammenslutninger".

Artikel 11 - Medlemsstaternes ret til at træffe mere detaljerede foranstaltninger

Denne artikel er uændret

Artikel 12 - Sanktioner

Denne artikel er uændret, bortset fra nogle meget små tydeliggørende ændringer af ordlyden

Artikel 13 - Udvalg

Denne artikel er uændret, bortset fra nogle meget små tydeliggørende ændringer af ordlyden og den tilføjelse, at udvalget selv vedtager sin forretningsorden.

Artikel 14 - Kommissionens rapport

Uændret bortset fra en tydeliggørelse tilføjelse om, at rapporten også skal behandle spørgsmålet om stedsbestemte signaler.

Artikel 15 - Ikrafttrædelse

Den fælles holdning fastholder det princip, at forordningen træder i kraft øjeblikkelig (på tyvendedagen efter offentliggørelsen) og fastsætter, at den skal anvendes fra et senere tidspunkt, nemlig det tidspunkt, hvor medlemsstaterne skal iværksætte det nye elektricitetsdirektiv (1. juli 2004), lige som den fælles holdning til det ændrede elektricitetsdirektiv. Kommissionen lod i sit ændrede forslag anvendelsesdatoen stå åben (kantet parentes).

BILAG

Den fælles holdning lader stort set bilaget, dvs. retningslinjerne for administration og fordeling af ledig kapacitet på samkøringslinjerne mellem nationale systemer, være uændret. Hvor teksten indeholder forpligtelser, er ordet "bør" konsekvent blevet udskiftet med "skal", i overensstemmelse med retningslinjernes forpligtende karakter.

D. Konklusion

Rådets fælles holdning medtager alle de ændringer, som Europa-Parlamentet fremsatte under førstebehandlingen, og som Kommissionen havde accepteret i sit ændrede forslag. Hvor den fælles holdning afviger fra det ændrede forslag, ligger den dog stadig tæt på principperne i Kommissionens oprindelige forslag. Kommissionen støtter derfor Rådets fælles holdning.

E. Bilag

Kommissionens erklæringer til Rådets mødeprotokol

Om artikel 7:

"Kommissionen understreger, at den vil fortolke denne undtagelse restriktivt for at sikre, at den begrænses til det minimum, som er nødvendigt, især når det drejer sig om undtagelsens varighed og omfanget af det projekt, undtagelsen gælder, for at kunne opfylde formålet, nemlig at kunne finansiere investeringer med usædvanlig høj risiko."

"Hvis der foretages en gennemsigtig auktionsprocedure, som er uden forskelsbehandling og godkendt af de regulerende myndigheder i overensstemmelse med direktiv xxx (og med forordningen), bekræfter Kommissionen, at dette udgør reguleret tredjepartsadgang i den i direktiv xxx (og i forordningen) anvendte betydning.

til artikel 8:

"Ved ændring af eventuelle senere forslag til vedtagelse af det første sæt retningslinjer, som forelægges Rådet under anvendelse af artikel 5 i afgørelse 1999/468/EF, henviser Kommissionen til sin erklæring om artikel 5 i afgørelse 1999/468/EF. ifølge hvilken den for at finde en tilfredsstillende løsning sørger for at undgå at gå imod en eventuel fremherskende holdning, som måtte opstå i Rådet, og som sætter spørgsmålstegn ved det hensigtsmæssige i en gennemførelsesforanstaltning (jf. EFT C 203 af 17.7.1999, s. 1).